Penderyn (wisgi)

Wisgi brag sengl Cymreig gwobrwyol yw Penderyn, y wisgi cyntaf ar gael yn fasnachol a wnaed yng Nghymru ers y 19g. Cynhyrchwyd y wisgi gan Distyllfa Penderyn (a elwid gynt yn Gwmni Wisgi Cymreig), mae'n wisgi brag sengl gryfder premiwm (46%) a gynhyrchir mewn sawl mynegiant. Mae'n cael ei ddistyllu ym mhentref Penderyn yng Nghwm Cynon, Rhondda Cynon Taf.

Mae 'Penderyn' hefyd yn ddistyllfa ac yn frand o wisgi Cymreig, a gaiff ei gynhyrchu yn Nhistyllfa Penderyn (Cwmni Wisgi Cymru). Ceir sawl math o arogl a blast, e.e. Madeira, mawn, Sherrywood a Portwood.

Mae'r ddistyllfa hefyd yn cynhyrchu'r teulu Dragon sy'n cynnwys Legend (gorffeniad Madeira), Myth (gorffeniad Bourbon) a Celt (blas mawn), yn ogystal â jin a fodca.

 Cefndir a chynnyrch 
chwith|bawd|Distyllfa Penderyn yn Stryd Lloyd, Llandudno yn Awst 2022
Y ddistyllfa gyntaf oedd honno ym mhentref Penderyn, Rhondda Cynon Taf, yng Nghwm Cynon, ac o'r pentref hwn mae'r brand wedi cymryd ei enw.

Lansiwyd y cwmni yn 2000 fel y 'Cwmni Wisgi Cymreig'. Roedd wisgi wedi cael ei ddistyllu yng Nghymru ers cannoedd o flynyddoedd, ond daeth i ben yn 1894. Penderyn oedd y wisgi cyntaf i gael ei gynhyrchu yng Nghymru ers dros ganrif pan ddechreuodd gwerthu'r cynnyrch yn 2004.

Mae Distyllfa Penderyn hefyd yn cynhyrchu diodydd nad ydynt yn Wisgi: Gwirod Hufen Merlyn, Five Vodka a Brecon Gin (Jin Aberhonddu). Dyfarnwyd "Gwobr Aur: y Gorau yn ei Ddosbarth" i Jin Aberhonddu yng Nghystadleuaeth Gwinoedd a Gwirodydd Rhyngwladol yn 2011.

Mae Distyllfa Penderyn wedi'i lleoli ym Mharc Cenedlaethol Bannau Brycheiniog ac mae'n gwerthu'n rhyngwladol i farchnadoedd fel Taiwan, Awstralia, Ffrainc ac UDA. Agorodd y cwmni ganolfan ymwelwyr ym Mehefin 2008 ac erbyn y 2020au roedd 35,000 o ymwelwyr y flwyddyn yn ymweld.
bawd|Casgenni wisgi yn y ddistyllfa ym Mhenderyn

Ar 17 Mai 2021 agorodd Distyllfa newydd ar Stryd Lloyd, Llandudno o'r enw Distyllfa Penderyn Lloyd St Llandudno ar safle hen ysgol gynradd. Agorwyd trydydd distyllfa o'r enw Gwaith Copr Abertawe ym mis Mehefin 2023 yn Abertawe ger Gwaith Copr Hafod.

 Cyfeiriadau 

 Dolenni allanol 
 Gwefan Distyllfa Penderyn

Categori:Cwmnïau diod Cymru
Categori:Cwmnïau gwirodydd